นายกรัฐมนตรี ย้ำใช้เวลาที่เหลือมุ่งทำงานให้ดีที่สุด เชื่อพรรคร่วมรัฐบาลจับมือกันทำงานอย่างมีเสถียรภาพ
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า หลังเสร็จสิ้นการอภิปรายไม่ไว้วางใจแล้ว พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม จะใช้เวลาช่วงที่เหลือของรัฐบาลมุ่งมั่นตั้งใจทำงานทุกด้านให้ดีที่สุดต่อไป เพื่อประโยชน์ของประเทศชาติและพี่น้องประชาชน พร้อมทั้งเชื่อว่ารัฐมนตรีทุกคนและพรรคร่วมรัฐบาลก็จะร่วมมือกันทำงานเต็มที่และมีเสถียรภาพ เพราะเสถียรภาพทางการเมืองก็คือ เสถียรภาพของบ้านเมืองด้วยเช่นเดียวกันเรื่องสำคัญเร่งด่วนที่รัฐบาลจะต้องรีบดำเนินการคือ การบรรเทาภาระค่าครองชีพและควบคุมราคาพลังงาน ซึ่งเป็นผลมาจากวิกฤติความขัดแย้งในต่างประเทศ จนส่งผลกระทบต่อปัญหาปากท้องของประชาชน ผ่านกลไกคณะกรรมการเฉพาะกิจเพื่อบริหารสถานการณ์วิกฤตเศรษฐกิจที่พึ่งตั้งขึ้น การเพิ่มกำลังซื้อของผู้มีรายได้น้อย ผู้สูงอายุและการลงทะเบียนเพื่อสวัสดิการแห่งรัฐรอบใหม่ การกระตุ้นเศรษฐกิจควบคู่ไปกับการควบคุมโรคโควิดและโรคฝีดาวานรให้อยู่ในวงจำกัด การป้องกันแก้ไขปัญหาน้ำท่วมในช่วงหน้าฝนและฤดูมรสุม และการเตรียมเป็นเจ้าภาพจัดการประชุมผู้นำเขตเศรษฐกิจเอเปคที่กำลังจะมาถึงในช่วงปลายปีนี้นอกจากนี้ นายธนกร กล่าวสิ่งที่รัฐบาลทำมาแล้วก็จะต้องสานต่อให้สมบูรณ์ ทั้งการพัฒนาโครงสร้างพื้นฐานด้านคมนาคม ต่อราง เสริมทาง โยงน้ำ เชื่อมฟ้า กระจายความเจริญทุกทิศทั่วไทยและเชื่อมโยงการค้าชายแดน การบริหารจัดการทรัพยากรน้ำเพื่อแก้ปัญหาน้ำท่วมน้ำแล้งระยะยาว โครงการ EEC และ EECi การพัฒนาโครงสร้างพื้นฐานด้านดิจิทัล ระบบ e-Payment และ 5G การส่งเสริมเอสเอ็มอีและสตาร์ทอัพ การเพิ่มพื้นที่ป่า เพิ่มรายได้เกษตรกร ส่งเสริมไม้มีค่า การดึงดูดชาวต่างชาติที่มีศักยภาพสูง การแก้ไขกฎหมายให้ทันสมัย การปรับโฉมเมืองใหม่ นำสายไฟฟ้าลงดิน พัฒนาแหล่งน้ำและอื่นๆ ที่อยู่ในแผนอีกมากมาย ขอให้ทุกฝ่ายหันหน้ามาร่วมกัน ก้าวข้ามความขัดแย้ง ยึดประโยชน์ของส่วนรวมมากกว่าประโยชน์ส่วนบุคคล หรือกลุ่มหนึ่งกลุ่มใด